Bomuld er verdens ældste kommercielle råvare og en af de vigtigste i tekstilindustrien.
Selvom bomuldsproduktion domineres af Kina, Indien og USA, er bomuld afgørende for mange landes overlevelse i Central- og Vestasien samt Afrika. Bomuld genererer 26,4 % af eksportværdien i det vestafrikanske land Benin og 58,7 % af Burkina Fasos.
I mange lande lever bomuldsbønder i trængsel – inklusiv store produktionslande som Indien og Kina. 100 millioner husholdninger er direkte involveret i bomuldsproduktion, og det estimeres, at 300 millioner mennesker arbejder i bomuldssektoren, når man medregner arbejdskraften fra familieforetagender, landbrug og hjælpefunktioner som transport og lagring. For bønderne er udfordringerne; konsekvenser af klimaforandringer, dårlige priser for bomuldsfrø, hård konkurrence og dårlige handelsvilkår. Det er især statstilskud til bomuldsproducenter i rige lande, der skaber kunstige lave priser, som bønderne ikke kan konkurrere mod.
Fairtrade-bomuld blev lanceret for at sætte fokus på disse bønder og arbejdere, som ofte ender forsømte og fattige i enden af en lang og kompleks handelskæde. Gennem værktøjer som Fairtrade-minimumsprisen, Fairtrade-bonussen og stærkere demokratiske kooperativer forsøger Fairtrade at give bønderne en alternativ handelsrute samt højere og mere stabile indkomster.